'Meer veiligheid by attraksies in Zim nodig' | Netwerk24
'Meer veiligheid by attraksies in Zim nodig'
Deur News24 24 Oktober 2017 13:38
'n Toeris staan en neem foto's van die beeldskone Victoria Watervalle in Zimbabwe. Groot kommer heers egter na meer as 100 toeriste die afgelope vier maande hier aangeval is.
'n Zimbabwiese parlementslid het die regering aangemoedig om veiligheid by dié land se toeristebestemmings op te skerp, nadat minstens 100 toeriste glo die afgelope vier maande in die dorp Victoria Falls by die Victoria-watervalle beroof is.
Luidens die staatsbeheerde koerant, die Herald, het Dexter Nduna in die parlement gesê die vlaag van misdaad in dié dorp gaan waarskynlik 'n negatiewe impak op die land se toerismebedryf hê.
Dié bedryf bring noodsaaklike buitelandse valuta in die land in, sê hy.
Die getal toeriste het in die eerste ses maande van die jaar met minstens 21% toegeneem nadat dié dorp se lughawe uitgebrei is.
"In die afgelope vier maande is daar nou ongeveer 100 toeriste beroof, terwyl hulle by hotelle in Victori Falls tuisgegaan het. As dié probleem nie gepak word nie, sal dit 'n negatiewe impak hê op die pogings om infrastruktuur te ontwikkel," sê Nduna.
Die Hollywood-ster Will Smith was vroeër vanjaar by die Victoria-waterval, maar dit is nie duidelik of hy aan die Zimbabwiese kant of die Zambiese kant van dié natuurlike wonder gebly het nie. - News24